title: Ebeltaf Peter (suterot)
text: Banlize lanison, Holmes is Hopkins is Watson davon kosmad da ludot ke wico bak daref mielcek al zo lademifenkur. Holmes trakur da raklesik dem ugolany ba miel gin lanitir. Ba siel baroy korik koe amna va int palsed aze va artlanira ke raklesik ked. Bantan ba tole bartiv tire artlanir. Zo onser voxe paokon is radeyeson ruyer da va xonukera ke savsaf birik me yordayar. Wetce John Hopley Neligan va int atoer, i wetce nazbeik ke lan omeltik griawiyis bak 1883 bal bopelawera ke tota van Norga. Omeltik va krupak rembureyer. Numen kottan trakuyur da batyon krupak bantode al griawiyid. Neken nazbeik ruyer da va lanyon krupak divbureyen gan gadikye voxaz gire awiyis den velita al kosmar. Kogrupason, tere kosmayar da dolesik tiyir Ebeltaf Peter. Djukevlanitison va savsaf birik is gildatason va debala, akoydanon kosmayar da bantan koe wico su zo adjubeyer. Hopkins ardialik va volgunuca ke yikye me folir numen in zo soper kore pumbar.